દરમિયાન બજારમાં આજે તેજીવાળાનો મોટો માલ ફૂટ્યો હતો તો એફઆઇઆઇએ પણ મોટી સંખ્યામાં લાર્જ કેપ શેરો વેચીને લાંબા ગાળાની પોઝિશનને હળવી કરી હતી. સમીર મહેતા નામના બીએસઇના બ્રોકરે જણાવ્યું હતું કે, છેલ્લા બે દિવસથી લાર્જ કેપ શેરોમાં વેચવાલી વધી હતી. પરંતુ આટલી ઝડપથી તે વધશે તેનો અંદાજ નહોતો. ડોલર સામે રૂપિયામાં થયેલા ધોવાણને કારણે વિદેશી રોકાણકારોના વેલ્યૂએશનમાં મોટો ઘટાડો થયો છે. તેઓના પોર્ટફોલિયોને વધુ નુકશાન થાય અને અન્ય દેશોમાં થયેલી નુકશાનીને સરભર કરવા તેઓએ ભારતમાં પણ મોટા પાયે વેચવાલી કરી છે. છેલ્લા બે દિવસમાં આ વર્ગની Rs 4,311 કરોડની વેચવાલી જોવાઈ હતી. આની સામે સ્થાનિક ફંડોનો લેવાલીનો ટેકો સ્મોલ અને મિડ કેપ શેરોમાં વધુ રહેતાં બજારના ટ્રેન્ડ પર તેની મોટી અસર જોવા મળી નહોતી. મહેતાનું માનવું હતું કે, નિફ્ટીમાં હજી 125-150 પોઇન્ટના ઘટાડાની સંભાવના છે અને 10,400ના સ્તરની આસપાસ સ્થિર થયા બાદ મધ્યગાળા માટે કોન્સોલિડેટેડ થતું જોવાશે. લાંબા ગાળાનું રોકાણ કરવા ઇચ્છતા વર્ગે હવે પછીના ઘટાડામાં ટૂકડે ટૂકડે ખરીદવાની તક ઝડપવી જોઇએ.